Օթելլոյի ամրոց

Օթելլոյի ամրոց (, ), հայտնի է նաև Օթելլոյի աշտարակ անվանումով, ամրոց  Կիպրոսի Ֆամագուստա նավահանգստային քաղաքի մերձակայքում։ Կառուցել են Լուսինյանները 14-րդ դարում, հետագայում՝ Վենետիկյան Հանրապետության տիրապետության շրջանում, նորացվել է։ Ամրոցի ներկայիս անվանումն առնչվում է Շեքսպիրի Օթելլո ողբերգությանը։

Պատմություն 

Ամրոցը 14-րդ դարում կառուցել են Կիպրոսում իշխող Լուսինյանները՝ նավահանգիստը թշնամական հնարավոր հարձակումներից պաշտպանելու նպատակով։ Այն ծառայել է նաև որպես Ֆամագուստա քաղաքի գլխավոր մուտք, դարպաս։

Այն բանից հետո, երբ Կիպրոսը վաճառվել է Վենետիկի Հանրապետությանը, ամրոցի քառակուսաձև աշտարակները փոխարինվել են շրջանաձև աշտարակներով, որոնք ավելի հարմար էին հրետանի կիրառելու համար։ Հենց այդ ժամանակներում էլ ամրոցի գլխավոր դարպասի վերևում փորագրվել է սբ. Մարկոսի առյուծը, կողքին էլ՝ 1492 թվականին այդ նորամուծությունների իրագործման աշխատանքները ղեկավարած նավապետ Նիկոլո Ֆոսկարիի անունը։ Ենթադրվում է, որ Լեոնարդո դա Վինչին էր դեռ 1481 թվականին խորհուրդ տվել վերակառուցել ամրոցը։ Ամրոցն իր անվանումն ստացել է Շեքսպիրի նշանավոր, հանրահայտ Օթելլո ողբերգությունից, որի գործողությունները ծավալվում են կիպրական նավահանգստային քաղաքում։

1900 թվականին ամրոցի խրամի ջուրը դուրս են մղել՝ մալարիայի տարածման ռիսկը նվազեցնելու նպատակով։

2014 թվականին սկսվել է ամրոցի վերակառուցումը, և հանրության առջև դարպասները վերաբացվել են 2015 թվականի հուլիսի 3-ից։

Կառուցվածքը
Ամրոցն ունի ամրացված, կլորավուն չորս աշտարակ, դեռ Լուսինյանների օրոք կառուցված սեղանատուն ու հանրակացարան։ Բակում պահպանվել են իսպանացիների, օսմանցիների թողած թնդանոթային արկեր։

Ժամանակակից գրականության մեջ
Օթելլոյի ամրոցում են ծավալվում 2020 թվականի ապրիլին TEXT Journal of Writing and Writing Courses ամսագրում Դին Քերիսոնի () լույս ընծայած 'Green-eyed monster diary' («Կանաչ աչքերով հրեշի օրագիրը») պատմվածքի գործողությունները։

Ծանոթագրություններ

Գրականություն 
 Близнюк С. В. Городской пейзаж Фамагусты в XIII-XIV вв.// www.cyprusexplorer.globalfolio.net
 Hasan Karlitas, Tuncer Bagiskan Gasimagusa (Famagusta), The Office of Turism and Promotion North Cyprus, 2013.

Արտաքին հղումներ 

Othello's Tower 3D

Կիպրոսի պատմություն
Լուսինյաններ
Վենետիկի հանրապետություն
Ճարտարապետական հուշարձաններ
Ուիլյամ Շեքսպիր